Tomas Vaisieta

Tomas Vaisieta (1933 m. rugsėjo 22 d. Varėnos rajone, Norulių kaime – 2018 m. lapkričio 21 d.) – lietuvių teatro ir kino aktorius, K. Donelaičio skaitovų konkurso pirmasis laureatas, Lietuvos nusipelnęs artistas, vienas žymiausių Lietuvos aktorių – skaitovų.

Biografija 

1940–1944 m. mokėsi Perlojos pradinėje mokykloje, 1944–1954 m. baigė Nedzingės gimnaziją, 1954 m. – Lietuvos valstybinės konservatorijos Teatro meno fakultetą.

Nuo 1958 m. iki 1990 m. – Lietuvos valstybinio akademinio dramos teatro aktorius, atlikęs pagrindinius ir kitus įsimintinus vaidmenis. Ryškiausi jų – Pauga (sukilėlių vadas) B. Sruogos dramoje „Apyaušrio Dalia“ (rež. R. Juknevičius); Sergėjus – A. Arbuzovo „Tai buvo Irkutske“ (rež. J. Rudzinskas), Horacijus – V. Šekspyro „Hamlete“, Islajevas – I. Turgenevo „Mėnuo kaime“; grafas Lesteris F.Šilerio – „Marija Stiuart“,  Nepažįstamasis – M. Lermontovo “Maskarade”, Skirgaila – V. Krėvės “Skirgailoje”, Švitrigaila – B. Sruogos “Milžino paunksmėje”, Jokobas – J. Sobolio “Getas”, daug kitų vaidmenų M. Sluckio, M. Gorkio, K. Sajos, Just. Marcinkevičiaus, J. Žemaitės, V. Krėvės, Ž. Moljero ir kitų autorių kūrinių inscenizacijose (iš viso apie 100 vaidmenų teatre).

Nuo 1958 m. T. Vaisieta ypač didelę savo kūrybinio gyvenimo dalį paskyrė aktoriaus – skaitovo darbui. Mokyklose skaitė programinius lietuvių klasikų kūrinius, koncertavo Lietuvos Valstybinės filharmonijos ir Kultūros ministerijos kvietimu įvairiuose Lietuvos miestuose, miesteliuose ir kaimuose, aplankė lietuviškas išeivijos salas Baltarusijoje, Lenkijoje, Ukrainoje, Rusijoje, koncertavo Amerikoje, Kanadoje, Australijoje.

1964–1966 m. dėstė sceninę kalbą Vilniaus kultūros mokykloje ir Vilniaus universiteto Estetikos ir meninio lavinimo katedroje, 1969–1972 m. – Vilniaus Pedagoginiame institute, 1994–2003 m. – Lietuvos teatro ir muzikos akademijoje.

T. Vaisieta režisavo ir personifikavo radijo spektaklį pagal K. Donelaičio poemą „Metai“, kuri dar iki šiol transliuojama per Lietuvos radiją.

Parengė daugybę autorinių literatūrinių programų – rečitalių: „Ai būdavo, būdavo...“ – pagal A. Baranausko „Anykščių šilelį“; „Kad vaikų vaikai atmintų“ – pagal V. Krėvės kūrinius, „Rex“ – skirtą M.K. Čiurlionio 100-osioms metinėms, „Stebuklingas žiburys“ – drauge su aktore Joana Valančiene – Jono Biliūno 100-osioms metinėms; „Jeigu mes susitiksim…“ – pagal poeto A. Drilingos kūrybą; literatūrines programas „Nusilenk savo žemei“, „Visais šventais šventa“ ir kt. – pagal lietuvių klasikų ir šiuolaikinių autorių: K. Donelaičio, V. Krėvės, A Baranausko, J.T. Vaižganto, Maironio, A. Strazdo, S. Nėries, P. Širvio, P. Cvirkos, B. Brazdžionio, K. Bradūno, Just. Marcinkevičiaus, V. Bložės, V. Bubnio, M. Martinaičio, J. Strielkūno, K. Gritaitytės ir kt. kūrinius.

Sukūrė monospektaklį „Pasikalbėjimas su Lietuva“, skirtą Lietuvos vardo tūkstantmečio minėjimui.

Per daugiau kaip 50 kūrybinės veiklos metų T. Vaisieta dalyvavo daugiau negu 3000 koncertų, parengė įvairių autorių kūrybos programas.

Kunigas mons. Kazimieras Vasiliauskas, 1995 metais inicijavęs Lietuvai pagražinti draugijos atkūrimą, į jos valdybą pakvietė ir Tomą Vaisietą. Šios draugijos veikloje T. Vaisieta aktyviai dalyvavo, buvo draugijos valdybos narys, pirmininko pavaduotojas.

Aktorius Tomas Vaisieta – Lietuvos respublikos nusipelnęs artistas, pirmasis ir vienintelis Kristijono Donelaičio kūrinių skaitymo konkurso laureatas (1963), Perlojos garbės pilietis,  Lietuvai pagražinti draugijos garbės narys, Lietuvos kariuomenės kūrėjų savanorių draugijos garbės narys.

2003 m. už nuopelnus Lietuvai T. Vaisieta apdovanotas Vytauto Didžiojo ordino Kavalierius kryžiumi

2010 m. Lietuvai pagražinti draugija už gyvenimo nuopelnus pristatė Tomą Vaisietą Lietuvos nacionalinei kultūros ir meno premijai.

Filmografija 
 1969 – Birželis, vasaros pradžia, rež. Raimondas Vabalas
 1972 – Tadas Blinda, rež. Balys Bratkauskas
 1982 – Barbora Radvilaitė, rež. Vidmantas Bačiulis, LTV
 1987 – Parodų rūmai, rež. Marijonas Giedrys ir Andrius Šiuša
 1997 – Namai (The House), rež. Šarūnas Bartas

Vytauto Didžiojo ordino kavalieriai
Lietuvos aktoriai
Lietuvos skaitovai